b'\n_START_ARTICLE_\nAsteekkien koodeksit\n_START_PARAGRAPH_\nAsteekkien koodeksit ovat koodekseja, joissa asteekit kuvasivat esimerkiksi divinaatiota, seremonioita, rituaalikalenteria, jumalia ja maailmankaikkeutta. Kaikki s\xc3\xa4ilyneet kopiot on tehty espanjalaisvalloituksen 1520 j\xc3\xa4lkeen, joskin ainakin alkuper\xc3\xa4inen Codex Borbonicus kirjoitettiin mahdollisesti ennen valloitusta._NEWLINE_Koodeksit tehtiin peurannahalle tai agavekuidusta tehdylle paperille. Niiden sis\xc3\xa4lt\xc3\xb6 koostuu piktogrammeista, ideogrammeista ja foneettisista merkeist\xc3\xa4. Espanjalaisvaikutteita saaneissa my\xc3\xb6hemmiss\xc3\xa4 koodekseissa on eurooppalaista kirjoitusta. Espanjalaiset valloittajat polttivat monia koodekseja niiden pakanallisen sis\xc3\xa4ll\xc3\xb6n johdosta. My\xc3\xb6s asteekkihallitsijat olivat tuhonneet koodekseja kirjoittaakseen historiaa mieleisekseen._NEWLINE_K\xc3\xa4sikirjoituksia on s\xc3\xa4ilynyt 1500-, 1600- ja 1700-lukujen ajalta noin 500 kappaletta. Joitain s\xc3\xa4ilyneit\xc3\xa4 asteekkikoodekseja ovat esimerkiksi Codex Mendoza, Matricula de Tributos, Codex Borbonicus, Codex Vaticanus A, Codex Azcatitlan ja Codex Xicotepec.'